
Aluksi: Syvissä vesissä


"Pelkkää kuonaa, kädestä suuhun eläjä, sitä minä olen", pyörittelen romaanini ensimmäistä lausetta. Tuo alkaa olla jo suht kelvollinen. Siis, jos joskus kirjotan sen vitun kirjan. Olo on yhä hutera, mutta kolmen päivän kotimörköily on nyt ohi, vihdoinkin. Joka kerta krapula on nimenomaan se kauhein. Juuri nyt on menossa se vihon viimeinen tuon tason krapula. Noh, myönnettäköön, että varmaksi tiedän vain kehän tulleen taas kerran kierretyksi. Kehän, joka alkaa Alkosta ja päättyy Alkoon. Perkeleen kehä. Olotilastani huolimatta askelissani on jo tiettyä päämäärällisyyttä, enkä kaipaa ylimääräisiä häiriötekijöitä mp-3 soittimesta tulevan Manu Chaon musiikin lisäksi, kun käppäilen kohti hautausmaata. Se on paikka, jossa voi todella ajatella, puhdistaa päätään ja tehdä edes jonkinlaisen sovinnon itsensä kanssa. Eihän tämä ole ensimmäinen kerta, kun hautausmaalle halajan, siis näin päänpuhdistusmielessä. Pakko mennä synkistelemään. Tämä krapulaprosessi on aika rankka. Rankka.


Vähintään kolme päivää menee, ennen kuin pystyy edes ajattelemaan ulosjalkautumista. Ensimmäinen päivä menee ihan sängyssä, melko ikävissä oireissa, joskus silloin myös oksentelee, varsinkin jos ajattelee syömistä. Ajatukset eivät jaksa itseinhoa pitemmälle, päästä kuuluu taukoamattomana korvamatona "miks mun taas piti"-tyyppistä jorinaa. Just nyt pääni on poiminut jostain Jari Sillanpäätä. Krapula on pannut sen soimaan, kun tietää, etten tykkää tuon tyypin musiikista. ”Silloin satulinna kaukomaan, meille kuuluis kokonaan”. Vittu.


Toinen päivä, - jos aamu edes jotenkuten on alkanut - tuo tullessaan sen raskaimman osuuden: ahdistuksen. Havainnot ympäristöstä ja omat ajatuksetkin ovat pelottavia. Jos siinä päästää ajatuksen lipsumaan jonkin mustan aukon suuntaan, kuten esimerkiksi kuoleman, mieli ei pysty sitä käsittelemään, seurauksena on loputon kauhu. Ajatus junnaa. Jos sitten juuri tässä kohtaa joku ystävällinen sielu tarjoaa apuaan, viinaksia siis, niin siihenhän tarttuu kuin hukkuva oljenkorteen! Tietää kyllä, että olotila uuden krapulan muodossa tulee olemaan entistä hirveämpi. Addikti pitää sairauttaan yllä sairauden aiheuttaneella lääkkeellä.


Eipä sillä, että addiktilla mikään asia olisi kohdallaan. Elämänhallinta on sitä, että just ja just pystyy täyttämään työttömyysilmoituksen, käymään kerran parissa viikossa terapeutilla ja ostamaan kaupasta - 30% ruokaa ja vessapaperia. Tuttavapiiriini kuuluu kyllä niitäkin, jotka säästävät vessapaperissa, sen hinnalla kun saa bissen!


Ilmaisjakelut sopii hyvin vessapaperiksi.


Usein mietin, miksi kulutan aikaani noitten surkimusten kanssa. Noh, nämä nyt vaan ovat niitä, jotka hyväksyvät minut tällaisenaan. Ne on ne piirit, joihin sitä on päätynyt pyörimään. Päihteet muodostavat nopeasti käyttäjien piirin ja täällä se korostuu: sama ihminen, joka on voinut lyödä toista daijuun vielä viime viikolla, voi tänään olla hänen kanssaan jossain ryyppy- tai veturireissulla kuin ei ois mitään syytä pyytää anteeksi, saati olla katkera puolin tai toisin.


Haahuilen hautausmaan portille. Siellä täällä lepattaa muutama kynttilä. Oisko mullakin pitänyt olla kynttilä? Kenelle? Tämä patio on tarjonnut viimeisen leposijan monelle, monilta vuosikymmeniltä ja - sadoilta. Vanhimmat haudat ovat 1700-luvun alusta ja niissä, pienissäkin, on nähtävissä väkevä jumalanpelko ja supisuomalaiseen tyyliin aina myös titteli: maanviljelijä, pehtoori tai tuomari. Ihan sama mitä virkaa on täällä maanpäällä toimittanut, toisella puolella sillä tuskin voi retostella! Kuolema tekee meistä tasa-arvoisia. Kuolema on kiehtonut minua siitä lähtien kun siitä minulle kerrottiin. Se oli teeveestä kuultu kirosana "perkele", jota säikähdin ja jonka takia isä ja äiti tulivat minua vuoteen ääreen lohduttamaan. Silloin isä paljasti, että me kaikki kuollaan. Se oli totaalinen shokki, koska tätä ennen olin luullut, että me kaikki eletään ikuisesti, aamen! Kesti kauan ennen kuin aloin taas uskoa sielun kuolemattomuuteen. Ei voi olla mitään sellaista kuin absoluuttinen kuolema, siis tila missä lakkaa kokonaan olemasta. Jos kerran materia ei voi hävitä, vaan vaihtaa vain olomuotoaan, niin eikö ole loogista, että tämä sama laki pätee myös henkeen? Henki saattaa olla materiaa sekin.


Lopulta, vitun monen askeleen jälkeen mä olen hilannut itseni hautuumaalle. Se on saavutus. Nyt voi jo huokaista. Täällä ei ole ketään tekemässä musta havaintoja ja huomautuksia. Ilmakin tuntuu helpommalta hengittää.


En tunne näistä ketään, siksi tunnen teitä kaikkia kohtaan jotain yhteistä. Tasavertaista.


Tämä paikka on seesteisyydessään tuttu, samankaltainen kuin monet muutkin hautausmaat, joilla olen käynyt. Suuret puut, pelkistetty valkoharmaa kappeli, kiviaita ja erikokoisia hautoja, joiden ympärillä on hiekkapolkuja, joita pitkin sukulaiset koikkelehtivat jouluisin tuomaan kynttilöitänsä. Tekeeköhän ne hautausmaitakin saman kaavan mukaan, vähän niin kuin Mc Donaldseja, sossuja, työkkäreitä ja kyttiksiä?


Täällä ei makaa isoisääni, ei serkkua, ei edes koulukaveria, jonka haudalle veisin kynttilän. Jokusen vainajan tunnen just ja just nimeltä. Voisin siis aivan hyvin sytyttää kynttilän kenen haudalla hyvänsä, ikään, asemaan tai sukupuoleen katsomatta. Luonnollisesti sympatiani on niiden vainajien puolella, joiden haudat ovat pieniä, syrjässä ja ilman mitään krumeluureja. Täällä sitä periaatteessa ollaan lopultakin tasaarvoisia, vaikkei se kyllä siltä näytä. Tuossakin makaa jonkun sata vuotta sitten vaikuttaneen kirkkoherran maallinen tomumaja ja niin on vaan patsasta ja takorauta-aitaa hänen kunniakseen pystytetty. Liekö kirkko pitänyt huolen omastaan vaiko suku halunnut ylvästellä.


Muistan kun kerran pistin sähköpostia tälle meidän kylän nykyiselle kirkkoherralle, Kekäläiselle. Jätkä on mielestään nuori ja lennokas, about 45-vuotias, soittaa kitaraa ja lapsirakaskin on olevinaan, kun pitää joka joulu jonkun lasten illan ja siellä lässynlää -alustuksensa. Kerroin viestissäni, että mielestäni seurakunnan olisi syytä ruveta toimimaan vuorisaarnan mukaisesti ja ryhtyä toteuttamaan solidaarisuutta käytännössä. Jakaa vaikka ilmaista lihasoppaa meille köyhille joka toinen torstai. Se toisi kirkon piiriin meitä eksyneitä lampaita, vähäosaisia ja päähän potkittuja, juuri niitä, joita kirkon pitäisi kaikkein laupiaimmin palvella. Kyllähän mummot aina lehtereille löytää, vaikka sitten viimeisillä voimillaan. Paskat se herra kirkkomestari jaksoi mulle edes vastata.


Tuuli yltyy, hautausmaan katajat ja korkeat koivut taipuvat kumartamaan vainajia. Syksy on jo pitkällä. Viikon päästä jo lokakuu. Pääsevät pian taas kitisemään, miten paskaa ja raskasta tämä elämä on, aina pimeetä, tuulta ja sadetta. Napsivat sitten masennuslääkkeitään kuin pastilleja, vaikka mikä minä olen arvostelemaan.


Ajatukseni hurmos katkeaa, juuri kun olen hoiperrellut takaisin muurin ulkopuolelle. Jannu, jota kylillä kutsutaan Appalakiksi, sotkee vanhalla Jopollaan mua vastaan. Mies on yhtä huonossa vedossa kuin ruosteinen pyöränsäkin. Tärinän voi nähdä kymmenen metrin päästä.


- Moi...mitä kuuluu? se sanoo vaimealla, alistuneella äänellä, katsoo sivuun.


Mitä kuuluu, mitä kuuluu, mitä tässä nyt alustamaan, sen kun päräytät suoraan: ’ei sulla ois lainata paria kymppiä, tai edes kymppiä niin mä saisin pari bissee ja tupakkaa’, johon mä voin sitten likimain rehellisesti sanoa ’sori, ei pysty nyt jeesaa, kun mä oon itekki ihan tyhjätasku’. Mut ei, se onkin näköjään juttutuulella. Tuskaista, sillä itse en todellakaan ole. Olen kolmen päivän kärvistelyn jälkeen lopultakin juuri ja juuri saanut itseni ulos kämpästä, eikä olo ole vieläkään tasaantunut. Eikä auttanut hautojen syynäily, ei auta nyt isältä opittu diplomaattisuuskaan. Appalakin silmät napittaa nyt mua avuttomina. Tilanne pysäyttää minut hölmönä seisomaan, hetken tsiigaamme toisiamme kuin kumpikin ois eksyksissä. Nyt on vain kuunneltava mitä tällä miehellä on mielessään.


- Mä kuulin, että sun muija lähti menee…


- Joo..no siitä on jo..aikaa.


- Eiks sulla oo lapsiakin...


On, onhan mulla. Huokaan sisäänpäin. Lumikki ja Henri, miten vitussa tämä älypää osaa vetää esiin juuri sellaista materiaalia, joka pistää mut mykäksi. Kohta tulee tutina. Älä ajattele Tarmo, älä nyt ainakaan sitä tee. Nyt ei ole oikea hetki eikä paikka revetä. Siirrä juttu johonkin jonninjoutavuuksiin, kunhan et ajattele!


- Mä kuulin, että se Tommila oli käynyt suhun käsiksi.


Onneksi Appalakki nappaa koukun. Se tuuppaa kuuluisaa nahkaista lierihattuaan otsalta ylöspäin ja päästä suustaan oudon, hirnahduksen ja hihityksen välimaastossa olevan äännähdyksen.


- Joo, kävi se. Saatana kun mä sanoin sille kirjaston rannassa, että vittuako se sille mulkulle kuuluu, mitä mä siellä makoilin.


- Aivan, poliisilaitoksen muskelimies.


- Mut hei, mun pitää tästä tahkoa etiäpäin, ei sulla ois röökiä?


- Mä en edelleenkään polta, sanon ja se saa Appalakin murahtamaan ’no mut palataan’, se jatkaa matkaansa. Minä horjun takaisin kohti betonikoppiani. Ei, sinne en voi mennä. En voi. Lumikki ja Henri siellä tapittavat viattoman näköisinä television päältä, parisängyn toinen puolisko on tyhjä. Ei, kotiin en nyt just pysty menemään.


Että se tekikin tuon! Juuri kun yritin toipua edellisviikosta, niin puolituntematon jätkä onnistuu parilla sanalla saamaan mun vaivalla hengittämäni hapen vähiin. Mies, jonka olen yleensä kuullut ympäripäissään jurnuttavan vain jotain voimailusta tai maantieliikenteestä.


Pidän itseni takin kauluksella erossa tuulesta. Tuuli myös kertoo syksystä. Sekin vielä, pitikin tämän draaman mennä tapahtumaan syksyllä, se tuo asioihin oman mausteensa. Ei ole olemassa niin paljon kalaöljyä, että reseptorini pysyisivät tyytyväisinä, mieleni virkeänä ja tunteeni tyyninä. Eikä myöskään niin paljon viinaa, että sillä saisi kaiken unohdettua. Koko soppa tulee joka ilta uudelleen nieltäväksi, kun menen sänkyyn missä ennen nukuin puolisoni vierellä ja kuuntelen Vesku Loirin versiota ”Mul on tästä asti aikaa, muutama lantti mammonaa, mielin määrin kahvii ja tupakkaa…”Laulua, joka maalaa huoneeni surun väreillä ja mieleni siinä sivussa ottamaan vastaan häpeää, nöyryytystä, pelkoa, inhoa, ahdinkoa. Ja saa minut itkemään. Itkua en ole pitänyt huonona asiana, kertoohan se, että jokin minussa tuntee, vaikkei haluaisikaan ehkä juuri näin tuntea: hylätty, yksin, kolkossa ja ahtaassa tilassa, jatkuvassa rahapulassa, ainaisessa kierteessä pullon kanssa, ikuisessa Jaakobin painissa. Mutta nyt se kyllä katkeaa, juominen! Tiedän: olen liian usein sanonut, että tämä oli nyt ehdottomasti se viimeinen kerta, mutta aina on tullut joku onneton sielu tarjoamaan tai on ilmaantunut mikä hyvänsä syy, joka on heittänyt minut takaisin tuohon samaan vitun rämeikköön, karkeloiden kautta murheeseen. Mutta nyt se on loppu, tällä kertaa se on oikeasti loppu.










1. Asiat tärkeysjärjestykseen


Snakarin muija on vapaalla, se hymyilee mulle tien toiselta puolelta ja olen viittä vaille kääntää katseeni 'tuidu-dui-duu, en näe mitään' - vaihteelle, sillä sen hymy on tyrmäävä. Mä en edes tiedä sen nimeä, oliko se nyt joku Tiina vai Sanna, mutta osaan kyllä tunnistaa hyvännäköisen naisen, vaikka pilkkopimeässä. Se hehkuu skottiruudullisessa mekossaan ja polvisukissaan ja vaikka sen rotsi ei olekaan ihan yks yhteen kokonaisuuden kanssa, ei se punamusta pusakka myöskään mikään kokonaiskuvan latistaja ole!


Sillä on tupakka kädessä ja totta vie se näyttää tuhmalta koulutytöltä keikistelemässä välitunnilla. Siis niiltä mimmeiltä, jotka eivät mun kouluaikoina mulle paljon hymyilleet, nauroivat kylläkin. Hymy lienee tälle ihan luonnollinen ilme, mutta mulle se on hylätyksi tulemisen jälkeen herkkua. Ehkä mä en näytäkään niin taunolta näissä farkku- ja maiharivetimissä. Ehkä mussa on oikeasti sitä, mitä mä tällä koko lookillani hain, De Niron Taksikuskia. Tai ehkä mä olen vain yksi hyvä asiakas lisää, tai ehkä se ei sittenkään edes hymyillyt mulle.


Mut ei. Kyllä se hymy on suunnattu muhun, sillä se kääntyy vielä katsomaan, kun me ohitetaan toisemme. Minäkin käännyn.


Hymy tosiaan voi pelastaa päivän. Tällaisenkin lässähtäneen virastopäivän, jonka aikana ihminen siivutetaan melko ohuiksi lastuiksi ja sitä joutuu hattu kourassa varvastelemaan jokaisen virkamiehen luukulla. Ensin työkkäriin, sitten soppalaan ja vielä Kelaan. On siinä työnkuvaa kerrakseen! Helpostihan tuollaisen urakan jälkeen palkitsee itsensä tuopilla tai parilla. Tai kolmella, neljällä, mut ei tänään. Huomenna kun pitää olla aikaisin aamulla hammaslääkärissä, eikä siellä sovi dunkata vanhan viinan ja mätäpaiseen sekoitukselta. Jotkut voi, mut en minä.


Kylä näyttää melko nätiltä matalalta paistavan auringon kultaamisssa syksyisissä väreissä. Ja jopa sellaisen silmissä, joka tahdosta riippumattomista syistä on jumittunut tänne, kuten minun. Tosin ei epäilystäkään, Lassen ja Terhon perjantaiset puheet oli totta: tämä kylä on joskus ollut paljon idyllisempi paikka. Siis aikana ennen Sokkaria, ABCta ja K-kauppaa. Nämä firmat, kun on monella muullakin paikkakunnalla päässeet muokkaamaan ympäristöä uudella 'rakennamme tähän monipuolisen, asiakasystävällisen jätti-legopalikan' -estetiikallaan. Se on ollut ja on yhä todella roistomaista puuhaa, todellista kulttuurivandalismia. Silti jotakin vanhaa on täällä purkamisen alta säilynyt, kuten ompelimon- ja levykaupan talo. Siinä on vielä jäljellä -50 luvun retrohenkeä. Ja tietysti Mikon Saluunan haalean keltainen talo, täyttä funkkista. Sen punaiseksi muuttuneeseen humalaköynnökseen maastoutuneen terassin kätköistä kuuluu sekalaista puheensorinaa, kun nyt lähestyn paikkaa. Yksi ääni kuuluu Keksälle. Se sitten kanssa on yksi vitun hullu huuru, josta mä tykkään kovasti.


- Ja kuka voi väittää, etteikö se niillä mene hyvin?! kuulen sen sepustavan.


Jauhaa todennäköisesti politiikkaa. Tai jotain sen suuntaista, protestipuhetta nyt kumminkin. Keksän puheen päälle liimautuu heti pari kälä-kälä-juoppoämmän ääntä, mikä ei yllätä yhtään. Sillä vaikka mies on jo viidenkympin ylittänyt entinen teurastaja, on sillä aina ollut lihahommat hoidossa. Tosin sen hoitojen tasokkuus on ollut aina vähän sitä sun tätä. Nytkin kun ohitan paikan ja tarkistan tilanteen, osoittautuu kuulojen pohjalle perustuva havaintoni oikeaksi. Kaksi tukevahkoa naista, blondi ja brunette, paksuissa meikeissä ja hirveissä lärveissä. Äijä mestaroi tottuneesti tilannetta, ja on juuri kopauttamassa sanallisella nuijallaan kälättämisen vauhtiin päässeitä naisseuralaisiaan, kun se huomaa mut.


- Kato pirskule, Tarmo! Tarmo hei!


Käsi nousee meillä molemmilla tervehdykseen yhtä aikaa. Heitämme normaalit alkuläppämme ’no mitä jätkä? – mitä toinen? – taasko täällä? – no niinpä näkyy’, jonka jälkeen se pyytää mua tietysti istumaan persuuksilleni. Siinä vaiheessa, jos ja kun suostun, se joko pyytää tai syytää rahaa. Yleensä syytää, sillä sillä on ikänsä ja ammattitaitonsa puolesta kertynyt enemmän pätää kuin mulle. Nyt asia on mun puolelta, niin kuin viime kerralla ja sitä aikaisemmallakin, ok, sillä Keksä jo tilaa mulle tuoppia, ennen kun ehdin edes istua aloilleni. Pöydän naiset katsovat mua hieman kiherrellen ja vaikken nyt kovin innoissani viisikymppisistä naisista olekaan, niin onhan se aina mukava saada osakseen ihastuneen naisen hymy. Kaipa sitä nyt yhden ehtii tässä ottamaan. Mutta sitten heti takaisin marssijärjestykseen, ettei käy niin kuin silloin heinäkuussa. Jep. Sitä toikkarointia ei kyllä tohdi muistella. Siitä vedessä kahlaamisesta ja viskiliköörin yrjöämisestä naapurin nähden on vain pitänyt ottaa opiksi. Jaanalle se kuulema oli viimeinen tikki. Sai siitä hyvän syyn lähtee sen vitun paska-Reinon kelkkaan. Väitti kyllä perkele, että mulle olis viime aikoina sattunut muitakin riman alituksia. Olis ja olis, sillä muijalla ei sitten empatiaa ja sympatiaa ikinä riittänyt. Mikä muija! Porraskäytävään nukahtamisen nyt ei pitäis maata kaataa, mutta Jaanan raameihin se ei sopinut, selityksiä ei vittu ottanut kuuleviin korviinsa. Myönnän, eihän se nyt tietenkään ihan paras paikka oo herätä, varsinkin kun herättäjänä on oma tytär. Mutta sattuhan sitä, ei kaikkea voi jatkuvasti hallita, hullukshan sitä tulee. Jaksa sitä kälätystäkään koko ajan kuunnella, pää siinä halkee.


- Sä olet oikein sellanen mussukka, mussun mussun mussukka-poika, aloittaa brunette, joka esittelee itsensä Kaijaksi. Hän mutristelee jokaisen 'mussu' -sanan kohdalla suuria, kirkkaanpunaisia huuliaan. Ei pahemmin hotsita lähteä sen mussuttelumeininkiin mukaan, mikä tietysti on pian sille liikaa. Yhden tuopposen, jonka Terhi juuri tuo pöytään, jaksaa en juttuja. Terhi näyttää olevan kiikun kaakun, jaksaako hänkään enää, ja se on jo jotakin se. Terhi on meinaan vanhan polven tarjoilijatar, joka näkee jo kilometrin päästä onko joku kunnossa vai ei. Se vainuaa jopa, meneekö joku vessaan kuselle vai omalle pullolle.


- No, ollaankos täällä vielä ihan asiallisesti? Terhi kysyy ja katsoo ystävällisesti, mutta tiukasti Kaijaa. Se on outo taito tuo katsoa yhtä aikaa ystävällisesti ja tiukasti, se lienee ainoastaan palvelualalle omistautuneiden työkalupakissa. Samaa hymyä voisi yrittää se ylisuuriin silmälaseihin sonnustautunut sossun nutturapäähuora, joka kuvittelee istuvansa omien rahojensa päällä. Eipä vain onnaa. Sillä on vain se päälle liimattu hymy, jonka se kyllä myös helposti osaa hyydyttää - ammattitaitoa sekin kai. Tai ehkä sentään enemmän luontoa kuin taitoa. Oli miten oli, vaatii aikamoista luonnetta pyörittää Mikon Saluunaa yksin, vaikkei tässä paikassa olekaan samanlaista härdeliä ja lihatiskimeininkiä iltaisin kuin mitä tien toisella puolella, kellarissa olevassa Valomerkissä. Saati Bogartissa. Mutta täällä Mikolla onkin ne, jotka tulee ysiltä aamulla ja lähtee kolmelta yöllä, eli kaikkein hapokkaimmat äijät. Niiden seurassa sun vaatteet haisee puolessa tunnissa röökiltä ja piipahdus voi venyä viidellä tunnilla, mutta niiltä voi vastapainoksi oppia jotain. Joskus. Ei nyt kylläkään aina. Joillakin nimittäin pyörii sama nauha päivästä toiseen. Ja siinä se piileekin Terhille hatunnoston paikka, että se jaksaa kuunnella rikkinäisiä ihmislevyjä päivästä ja illasta toiseen. Se on leikannut vaaleaksi värjäämänsä hiuksensa nuorekkaasti polkkamallisiksi, mutta ei se silti näytä voittavan taisteluaan uurteita vastaan. Kaiken kuitenkin pelastaa sen hymy. Sillä on vilpitön hymy. Nytkin se saa sillä brunetten uhittelun laantumaan ja tasattua tilanteen.


Samalla kun Kaija vakuuttelee Terhille olevansa ihan kunnossa, kertoo Keksä mulle uudesta suunnitelmastaan. Se on taas kerran yks hieno hyväntekeväisyysprojekti, jolla on tarkoitus kohentaa nuorison oloja Järvisalossa. Mutta osaan taaskin etukäteen vannoa, ettei tule onnistumaan. Ei näillä kulmilla. Enintään saa haaleita vakuutteluita siitä, että kuulostaapa todella mielenkiintoiselta, mutta siihen se sitten jääkin.


- Siis sellanen rullalautaramppi, tiedätkö miks ne nyt sitä kuttuu, sellainen skeitti-juttu, Keksä sanoo ja pyörittää etusormeaan väsyneesti ilmassa.


- Siis tää on aivan jotakin, aivan tiedätkö vain, blondi aloittaa puheensorinansa Keksän päälle ja kääntyy muhun päin jatkaakseen: siis todella sydämellinen asia ja mies, samalla kun se sanoo sanan mies sen käsi käy mun polvella ja se yrittää väläyttää viekottelevan hymyn känninsä läpi. Harmi vaan, että sen kaatokunto saa sen suun näyttämän pelkältä viillolta letussa, eikä sen halvanhajuinen parfyymi voi parhaalla yritykselläkään peittää viinan lemua. Keksä ei keskeytä sitä, sillä sen kommenttihan kehuu tätä Keksän uusinta mestarisuunnitelmaa. Se on selvästi ottanut tämän naisen reserviinsä, eikä tahdo, että karja karkaa toisen paimenen syliin. Siksi se tarraa blondia vyötäröstä ja tekee suorasukaisen eleen, kääntämällä sen pään puoleensa, vetämällä samanaikaisesti sen vartaloa lähemmäs itseään ja sitten sitä jo lirkutellaan kielillä komeasti.


Vittu toivottavasti mä en näytä ikinä samanlaiselta.


Keksä nyt on vanhempi ukko, sille tän kaiken voi sallia, mutta toivon, että mun tyyli suudella olisi hieman elegantimpi. Siis oikeesti. Ne sanoisivat varmaan 'poikki' jossakin saksalaisessa halpispornoelokuvan kuvauksissakin tällaisen nuoleskelun kohdalla. Mutta elämä on usein karumpaa kuin porno, samalla tietysti paljon inhimillisempää. Brutaali läheisyyden tarve kuuluu ihmisrodun olemukseen, ja sillä halulla on oletettavasti tehty tiliä kautta aikain. Mä ymmärrän täysin mitä tämän ruskeahiuksisen, helposti hymyilevän keskikaljun partasuun päässä liikkuu. Sillä on tarve saada joku lähelleen. Mutta Keksä ei ole niin kuin monet jäppiset, jotka lähtee baanalle toivoen pääsevänsä bylsimään. Se on arpinen sieluparka, joka tarvitsee enemmän naisen syliä kuin sen pillua. Se mitä tämä blondi tahtoo, jääköön arvoitukseksi, mutta toivottavasti sillä on hyvät tarkoitusperät. Naisista ei meinaan koskaan ota selvää. Mitä enemmän niitä tuntee, sitä vähemmän niitä ymmärtää. Illalla ne voi olla jäätäviä raivottaria vain, jotta ne voisi aamulla kehua tarjoamaasi kahvia ja mansikkamarmeladipaahtoleipää maailman suloisimmaksi teoksi maailman suloisimmalta ihmiseltä. Ota siitä sitten selvää, minä en ainakaan saa.


Vedän tuopin nopeasti huiviin, eikä sen aikana juttu ehdi juurikaan edetä. Paitsi mitä nyt Keksä on kerennyt yhden kossuvissyn tilata ja alkanut heti sitä maistettuaan vaatia skeittirampin rahoitusta kirkonmäen suunnalta. Ja se on jo siinä kuosissa, ettei sille auta kertoa sitä valaistua tosiasiaa, ettei se ikinä tule saamaan Järvisalon kirkolta avustusta, jos ei kuulu sisäpiiriin. Täällä kun on kaiken maailman piirejä. On ABC:n kahvipöytäpiiri, on se ylihymyilevä, muita tyhmempinään pitävä yrittäjien piiri, on Leijonien piirit, eikä varmastikaan ole mikään poikkeus, etteikö kirkollakin olisi omat piirinsä.


Kello lähestyy puoli kahta, eli en millään voi enää hyväksyä Keksän tarjousta toisesta tuopista, vaikkei se tosin näin kauniina päivänä tekisi pahaa. Pakko vaan jauhaa Stimorollia, sanoa kiitokset Keksälle ja sen naisille ja ottaa hatkat kohti työkkäriä.


Toivottavasti ne ei taas heti ala penkoa mun työhistoriaa. Kun on tämä ero, eikä siitä iskusta kukaan voi parhaalla yrittämälläkään noin vain selvitä. Siitä on vasta, mitä siitä nyt on, pari kolme kuukautta.


Mun on aika vaikea kuvitella itseäni nyt hymyilemässä kasista neljään jossakin kassalla. Tosin ei sellainen touhu toimenkuvana ole aiemminkaan ollut mun heiniä. Mut pakko kai sitä vaan on yrittää eteenpäin, vaikka sitten S-marketin kassapoikana. Siis joskus tässä lähiaikoina, mutta ei nyt. Ei ihan vielä nyt. Nyt pitää saada vain aikaa toipumiselle. Pitää saada hetki aikaa levätä, jotta voi taas kohdata itsensä ja muut.


Vaan turha sitä on asioita liian kauan kiertääkään, jos aikoo koskaan kuopastaan nousta. Tätä erohärdeliä ja sen jälkimaininkeja ei voi tosiaan väistää, se pitää kohdata, ennemmin tai myöhemmin. Voihan sitä sanoa, ettei mulle annettu mahiksia. Tai, että olin väärässä paikassa väärään aikaan. Tai vaikka, ettei vaan halua olla pyrkyri. Niin, siis tottakai noin voi ja saa sanoa, jos haluaa. Voi jopa toivoa, että jonain päivänä itsekin uskoisi omiin paskavalheisiinsa. Tai sitten voi todeta suoraan, että syy on viinahampaan kolotuksessa, omissa kämmäilyissä ja laiskuudessa. Se ei tunnu kovin hyvältä, eikä se nosta kasvolihaksia peilin edessä, mutta niin se vaan on. Tosin sellainen itsesyytöksellinen tunnustus vetää niin perseelleen, ettei sitä kohta varmaan uskaltaisi sanoa edes naapurin mummolle päivää, ellei olisi vähintään puoltoista promillea alla.


Pari hyvää duunia olen onnistunut kämmäämään pikku hutikassa hutiloiden. Kuten esimerkiksi sen kesätoimittajan työn Etelä-Espoo - lehdessä. Se oli kauan ennen lapsia, ennen kun edes olin tavannut Jaanaa. Asuin silloin Helsingin Punavuoressa ja elin siihen aikaan todellakin liinat kiinni, laput silmillä. Vittu mikä sauma se lehtihomma oli mun kaltaiselle märkänokalle ja mä menen sössimään senkin. Ihan ekstempore, ilman mitään ennakkosuunnitelmaa. Oli vain päivä, joka olisi muuten mennyt toimistolla sormien pyörittelyksi, joten päätin keksiä jotain kehittävää. Jepulis jee. Mistä helvetistä mä sain edes alun perin idean mennä kuvaamaan 'viinanhuuruista laitapuolen kulkijoiden todellisuutta'. Luulin varmaan tekeväni jotain tosi suurta human interest -juttua, jolla koko yhteiskunta ravisteltaisiin hereille. Ja vitut. Kun toimitussihteeri oli mennyt hyväksymään ideani ja luovutti mulle digikameran, jotka olivat tuolloin megauutuuksia ja myönnettäköön samaan hengenvetoon, että myös kalliinpuoleisia kapistuksia, lähdin suhailemaan kohti Espoon Leppävaaraa, Lepuskia. Totta kai heti kättelyssä oli selvää, että homma menee vituksi, kun matkalla poikkesin ostamaan Ärrältä pari pulloa siideriä. Kohentamaan tunnelmaa, auttamaan mua pääsemään samalle levelille kansan pohjakastin kanssa. Mutta oikee syy taisi olla siinä, että olin vain vähän vitun hermostunut liikkuessani sen kameran kanssa kaikkien töllättävänä ja tahdoin relata niiltä katseilta.


Heti kun pääsin perille Leppävaaraan, veivät jalkani mut suoraan yhteen paikalliseen juottolaan, Hitsarintupaan. Siellä mä vedin parit tuopit ja tein kysymyksiä. Silloin sitä kuvitteli vaikuttavansa tosi terävältä. Sen jälkeen ryhdyin itse hommaan. Menin napsimaan Maxi - marketin takana olevista puliveivareista pari kuvaa ja kyselemään niiltä niiden katkeran tokkuraisia näkemyksiään yhteiskunnasta, elämästä ja kohtalosta.


Enkä vittu edes tajunnut enkä halunnut kieltäytyä niiden tarjoamasta Gambinasta. Piti luoda muka luottamuksellinen ilmapiiri.


Se punaista makeaa litkua sisältävä pullo kiersi ringissä niiden rohtuneilla huulilla, jossa minäkin sitten tutkivana journalistina seisoin. Piti muka olla tosi autenttinen, tai jotain. Kulaus kulaukselta sen paskanmaun myötä koko homma alkoi luisua kohti väistämätöntä tuhoaan. Ajattelin olevani jo 'hieman' juovuksissa, joten lähdin seuraavalla junalla kohti Helsinkiä. Tietenkään en silloinkaan tajunnut lampsia suoraan kotiin huilaamaan vaan poikkesin kotimatkalla Bottom's Up -baariin. Siellä kun tuopista ei pummittu enempää kuin 13 markkaa. Ja mistä se vitun venäläinen kaasusumutin oli mun taskuuni tullut? Ja miksi mä rupesin räyhäämän sen saatanan vanhan aina oikeassa olevan kokoomuslaisen kanssa? Nämä on niitä ikuisuuskysymyksiä, joita itseltään etenkin krapulassa kyselee. Eikä osaa vastata. Lopputuloksena Bottomsissa oli , että meille tuli sen äijän kanssa käsirysy, jonka päätteeksi mä suhautin sen kasvoille hilusti kaasua -ja tietysti unohdin digikameran sinne kuppilaan paetessani paikalta. Kun mä olin päässyt sydän puuskuttaen kotikolooni turvaan, aloin vasta pala palalta tajuta, miten pahasti olin mennyt mokaamaan, taas. Olin vähän perkeleen pettynyt itseeni ja tapaani elää, niinpä pistin siltä seisomalta silmukan kaulaani. Toisella kädellä vedin kaljaa. Nousin olohuoneen pöydälle ja ripustin köyden katossa olevaan lampulle tarkoitettuun koukkuun. Muistaakseni en siinä hetkessä alkanut mitään sen kummempia läksiäisseremonioita pitää, vaan tempaisin itseni vihaisena pois pöydältä. Toiveenani, että nousisin ylös.


Paskat. Tulin alas.


Ei se koukku kestänyt edes mun elopainoani, joten rojahdin lattialle. Kun aikani siinä, hulluna huurussa itkeskelin, näin että telkkarista alkoi uusinta 12-vuotiaana näkemästäni V-sarjasta. Päätin katsoa sen ja lykätä viimeistä käyttöpäivääni. Kun heräsin, oli jo aamu.


Telkkarista tuli lumisadetta, päätä särki ja puhelin soi. Siellä oli joku naiskyttä. Mun piti mennä 'mahdollisimman pian' sen pakeille. Olin tosi täpinöissäni ja mietin kuumeisesti, miten voisin päästä pälkähästä. Lopulta tein päätökseni: parasta olisi, jos takoisin isältäni saamallani puheenjohtajan nuijalla näkyvän kuhmun otsaani. Sitä saa takoa itse asiassa aika monta kertaa, kun se sattuu niin pirusti. Jotenkin sitä aina hannaa antaa kunnon kumausta omaan otsaluuhun. Kun lopulta onnistuin, menin tärisemään sen naiskytän eteen. Se vaan tuhahti mun jutuille ja sanoi, että asian voi antaa tällä kertaa olla. Sen jälkeen se totesi, että digikamera oli toimitettu mun entiselle työpaikalleni. Että sitä rataa, a la TarmoWagner!


Työkkärin seinällä on ruma taulu, jonka kai pitäisi tuoda jotakin ilon tapaista tähän kliiniseen ympäristöön. Tuo värimyräkkä valkoisissa raameissa, ja siinä keskellä lapsenkyvyillä maalattu musta ihmishahmo, ei parhaalla tahdollakaan tee paikasta yhtään kodikkaampaa. Yritys hyvä kymmenen, mutta se ei poista viraston kalseutta: ilmoitustaulua, jossa on vapaita paska- ja pätkäduuneja, vastaanottotiskiä ja koulumaailmasta monille tuttuja pitkiä loisteputkivalaisimia. Onneksi tavoistani poiketen olen ajoissa, sillä tunnen tämän virkailija Saision. Se on tarkkuutta ja täsmällisyyttä arvostava tyyppi. Sellainen, joka ei varmasti unohtele vaimonsa laatimasta kauppalistasta mitään. Tyypillinen tohvelisankaritapaus, joka on yrittää vaikuttaa uskottavalta harmaassa puvussaan, tummanpunaisessa kravatissa ja pyöreissä rilleissä. Vaimo varmaan on kruunannut komeuden parturoimalla Saisiolle kypärämallisen hiusmallin. Moni hänen puheillaan käynyt kuvittelee takuulla kävelevänsä tuosta vaan hänen ylitseen. Mutta turha on miehen näennäistä pehmeyttä yrittää käyttää hyväkseen. Se, että Saisio tuijottaakin sun sijasta jatkuvasti Mikro-Mikkonsa ison pömpelin edessä pullistelevaa näyttöruutua, ei estä sitä ajattelemasta ja tiedostamasta mitä sinä hänestä ajattelet. Sillä on tässä pöydässä muodollisista ulkonäköseikoista huolimatta ässät käsissään. Parhaassa tapauksessa mies voi vihjaista jostakin hyvästä työpaikasta, pahimmassa se pistää sut karenssiin. Todennäköisesti se ei kyllä tee kumpaakaan, koska näillä main ei hyviä työpaikkoja paljon ole tyrkyllä, eikä karenssiin joudu, jollei ole todella pölvästi fakki-idiootti, joka ei osaa edes käyttäytymisen alkeita. Vittu, että olin kesällä joutua, siis karenssiin, kun tää passitti mut kirjastoapulaisen sijaiseks. Kolmen viikon duuni, pölyisessä, hiljaisuutta soivassa ja mennyttä aikaa huokuvassa ympäristössä. Eipä montaa asiakasta käynyt, kun oli kesäaika. Tarkastelin, ettei kukaan ollut työntänyt kirjoja vääriin väleihin ja sen sellaista tärkeää. Kirjastonhoitaja vain rapisutteli papereitaan, opettelin tietokoneen käyttöä. Oma pullo mulla oli repussa, pakko olla, tosin ihan vaan vahvaa makeeta viiniä. En todellakaan voinut kuvitella, että ihan selvin päin pystyisin mokomassa työn irvikuvassa päiväni viettämään. Vaikka hammastahna ja pastillit oli kehissä, se töksäytti mulle päin pläsiä kolmannen viikon alussa: ”Tarmo, ethän sinä vain ole humalassa?” Ethän sinä vain ole humalassa! Vittu, no takuulla en ollut. Minähän nyt en pienistä humallu. Se oli muka ollut huomaavinaan... Onneks se ei sitten niin vitun paha muija ollutkaan, että ois käräyttänyt mut. Sanoi, että antaa nyt olla, jos loppuajan olet nuhteettomasti. Nuhteettomasti, niin se sanoi. Kirjastonhoitajan tekstiä suoraan jostain perkeleen Humisevasta Harjusta. Ilman muuta se tiesi, että karenssi tulisi. Pakko oli kärvistellä viimeiset päivät ja kiittää Luojaa, ettei se oo tehnyt musta kirjastonhoitajaa.


Kun istun Saisiota vastapäätä, se alkaa heti kysellä mun nykyisyydestä, johon totean, että hommat on nyt syksyn mittaan olleet vähän hakusessa. Esitän asian niin ympäripyöreästi, että moni politikkokin jäisi kakkoseksi. Sitä kiinnostaa erityisesti paitsi kirjaston lyhyt jakso, mun työharjoitteluni Orange wire -mainostoimistossa kaksi vuotta sitten. Sen se on taas tonkinut esille tietokoneeltaan. Orange wiressä, josta voi sanoa, että mainostoimisto ja mainostoimisto, saahan sitä varmaankin itseään monilla titteleillä kutsua, ilman että tekee mitään konkreettista. Kuvio oli kutakuinkin se, että pari mun tuttua oli saanut EU tukea, jonka turvin ne pysty byggaamaan lafkan pystyyn. Ne sai halvalla Punaisen Ristin entisen toimitilan, painattivat näyttävät käyntikortit, mainostivat itseään lehdessä ja netissä – ja jäivät odottamaan, josko jotain alkais tapahtua. Siinä me istuttiin kahvittelemassa päivästä toiseen ja ideoitiin kaikenlaista. Piti tehdä sketsisarjaa, piti tehdä mainosrainoja, piti tuottaa lyhäreitä ja piti, piti, piti. Sen viiden kuukauden aikana mitä mä olin siellä harjoittelemassa ei tainnut paljon tulosta syntyä. Saikohan ne kasattua parit aneemiset nettisivut ja kuvattua purkkiin paljon hyviä alkuja mainoksista ja lyhäreistä. Niin, ja teinhän mä photoshopilla parit esitteet, yhden läheiselle lammastilalle ja toisen paikalliselle kahvilalle. Vau! Ei se firma tainnut mun lähdön jälkeen kauan kyetä kulissejaan pystyssä pitämään. Tais koko paska kaatua omaan nokkeluuteensa pari-kolme kuukautta mun jälkeen.


Mainosuraohjustiedustelunsa jälkeen Saisio tarjoaa mulle paikkaa Riihon kaalikääryletehtaalta. Ei paljon hotsita moinen, mutten näytä sitä ilmeelläni. Hommasta maksetaan minipalkan alle menevä 'oikea liksa', töihin lähdetään kimppakyydillä torilta joka aamu puoli seitsemältä ja näen itseni jo sen kaalikääryletehtailijan piikkinä lihassa. Näen kuinka, tehtaanomistajan ylpeä poika katsoo mua kuin halpaa makkaraa. Eikä kaalin haju musta pesemällä irtoaisi.


- Se kyllä voisi tietyin varauksin tulla kysymykseen, kunhan saan terveystarkastajalta selvyyden yhteen juttuun, sanon ja katson äijää kulmieni alta luimuillen. Yritän näyttää heti kättelyssä tarttuvaa syöpää levittävältä taudinkantajalta. Saisio vilkaisee mua kuin etsien syytä sille, että mä puhun jonninjoutavaa paskaa, mutta ei jää kuitenkaan pitempään tiiraamaan, vaan jatkaa puhettaan muihin asioihin.


- Sulla on siis ollut mainostoimistossa töitä, ravintola-alalta ollut töitä, sitten tänne on pistetty Inexin työhistoriaa..., on nähtävästi ollut pakkaushommia kesäisin ja mitäs nämä Seireeni-kustannus ja Hakemo oy oikein ovat..?


- Ne on mun kruununjalokivet, jos nyt niin saa omasta työhistoriastaan sanoa. Lehtihommia. Vaikka siitä on jo muutama vuosi, niin osaan kyllä edelleen näyttää siinä työssä parhaan teräni. Siis juttujen kirjoittamista, pakinointia ja tiedäthän...


- Hmm...niitä hommia ei noin vain täällä meillä pyöri...


Kerron sille toivelistaani: haluan toimittajaksi tai videotyön pariin, eikä mikään suunnittelutyö tai luovan projektiin liittyvä hommakaan olisi haitaksi. Toisin kun uskoisin, se ei katsoa minua kuin uunoa, joka pyrkii peruskoulun keskinkertaisella päästötodistuksella suhteellisuusfysiikan professorin virkaan, katsoo sen sijaan minua vakavan oloisena samalla kun riisuu silmälasinsa.


- Katsomme tilannetta. Palataan asiaan, jos jotain ilmenee.


Saan uuden ajan marraskuuksi. Hyvä. Pari kuukautta aikaa hoitaa asioitani, lähinnä omaa päätäni, ilman niskaan hengitystä työkkärin suunnalta. Tässä kun alkaa olla niin monta asiaa pöydällä, joka mun täytyisi putsata, mutta sellaisia huolia ja murheita ei viitsi viranomaisten kanssa jaella, ellei ole pakko. Eikä mielellään silloinkaan.


Seuraava etappi on sossu. Se on kätevästi sijoitettu kahdeksankymmentälukulaisen kaupungintalon uumeniin, peräseinälle, ruokalan viereen. Niin, että kaikki nuo kaupungintalolla työskentelevät rennosti villapaitoihin tai virallisesti pukuihin sonnustautuneet virkamiehet varmasti näkee kuka tässä on se siipiveikko.


Mun lisäksi käytävällä on romaninainen kahden tyttärensä kanssa. Tytöt haluaisivat kirmata, mutta äiti sanoo yhden kerran matalalla, miltei laahaavalla äänellä 'nyt loppu se hulina', ja niin se loppuu. Tytöt istahtavat kiltisti äitinsä viereen. Katsahdan naiseen päin ja tämä kyllä huomaa mut, muttei käännä päätään ovesta, jota se on tuijottanut katseen kypsyydestä päätelleen varmaan jo puoli tuntia.


Seinillä on alkoholin vaaroista ja lapsen oikeuksista valistavia julisteita. 'Anna lapselle raitis joulu' ja 'Lasinen lapsuus' -julisteet ovat olleet koristamassa näitä seiniä niin kauan kuin muistan.


Luulisi, että pieni vaihtelu voisi tehdä terää. Vaikka jotakin vähemmän masentavaa, ei noita kuvia, joissa lapsi tärisee suuren pullon takana tai jossa lapsi selvästi kusisukassa pelkää kuusen takana viinapullo kädessä etualalla riehuvaa miestä.


- Oleksä Tarmo Wagner? tiedustelee oven avannut neitokainen.


Lie samaa ikäluokkaa kuin minä, mikä näissä paikkojen henkilökunnalla tuntuu olevan harvinaista. Yleensä virkailijat ovat vanhojapiikoja, joiden perusvaivana on kuivunut alapää. Sen takia vissiin niiden puhetyylikin on näivettynyttä narinaa.


Ne on varmasti koulutettu epäilemään jokaista asiakasta, aivan kuin jokainen niistä olisi mestarihuijari Frank Abagnale Junior. Tämä nainen kuitenkin näyttää raikkaalta tuulahdukselta tässä kaavamaisessa ympäristössä. Todellakin. Se on pistänyt vaalean ruskeat hiuksensa nutturalle, mutta tämä nuttura on näpsäkkä, sihteerimäinen kietaisu, eikä mikään vanhanpiian torttu. Sihteerimäisyys korostuu myös sen punaisissa kulmikkaissa silmälaseissa ja hyvin laitetussa, huomaamattomassa meikissä. Olen suorastaan otettu. Niin otettu, että voisin ottaa tämän korkokengillä kopistelevan nuoren neidon ilman turhia esileikkejä suoraan hänen työpöydällään.


Nainen istuutuu tuolilleen ja katsahtaa ensin minua, sitten tietokoneen näyttöä ja taas minua.


- Onko tilanteesi yhtään muuttunut?


Sen sanat ovat musertavat. Asemani ei siis ole sille epäselvä. En voi kertoa sille hölynpölyä siitä, että olen menevä toimittaja tai siitä että teen gradua, tai että mulla on jalka yhden lupaavan tuotantoyhtiön oven välissä, ei auta. Tämä ei ole mikään savuinen baari. Eikä tuo nainen ole humalassa kikattava kullia haluava hoito, ei parhaalla ilveelläkään. Tämä on sosiaalitoimisto, vaikka minä olenkin ottava ja hän antava osapuoli. Alan tuntea itseni täysin mierolaiseksi ja samalla feidaantuu ajatusleikkini siitä, että naisin tätä näpsäkkää nutturapäätä sen työpöydällä.


- Eipä ole, ei. Sain uuden asunnon ja tämä ero...


Se nostaa hieman leukaansa, kun sanon sanan 'ero'. Aivan kun se sanoisi 'älä mulkku yhtään yritä. Se joku tajusi erota susta ja sun paskaisista jutuistasi teki kerrankin oikean siirron!'. Ääneen se kuitenkin sanoo:


- Niin, onhan nuo vaikeita asioita...


Mua alkaa äkkiä pänniä ton ämmän kylmä asenne. Se on tuskin koskaan asunut kenenkään kanssa ja on nyt siinä sitten ymmärtävinään, minkälainen miehen eroprosessi on. Miltä tuntuu se, kun kaksi rakasta lasta ei olekaan enää maisemissa. Miltä tuntuu, kun pikkukakkonen pärähtää ruutuun ja kyyneleet valuvat ilman, että itse ehtii niitä aluksi edes huomata. Minkälaista on vittu pyöriä risupartana pitkin huushollia, vetää karkeeta viinaa naamaan ja peittää kärsimystään sen aikaan saamaan löyhkäävään uhoon, kärsimystä, joka tulee paluupostissa nieltäväksi aina vain raskaampana ja suurempana.


Samalla kun se näpyttelee lukujaan tietokoneelle, kaikki hohto sen olemuksesta haihtuu. Siitäkin tulee samanlainen piipittävä virkailija kuin muista. Se on luullut päässeensä duuniin, jossa sillä on valtaa ja loppujen lopuksi, kun sen risainen eläkeikä koittaa, se tuskin voi leveillä suurilla kokemuksillaan tai rohkeilla vedoillaan. Sillä on sama nuttura, tosin harmaana, sen rinnat roikkuu hernepusseina, eikä sen suupielissä edes vilahda hymyä. Ne tekee täällä siitä samanlaisen kuin muut. Sen on turha rimpuilla vastaan. Ne tekee siitä aivan samanlaisen skeptisen lässyttelijän kuin mitä sen vanhemmat työtoverit ovat. Valavat samaan muottiin.


Tekisi mieli huutaa se sille päin naamaa, mutta sen sijaan pyörittelen silmiäni ympäri huonetta. Näitä kaikkia mappeja täynnä luusereita ja niiden hakemuksia, niiden pikku toiveita. Yhdessä mapissa lukee 'huostaanotot'. Sillä mapilla on mun mielelle yhtä vilvoittava vaikutus kuin vieraillessani jonain paskana sadepäivänä – tärinöissä tietenkin - jossain Kontulan ostarin pubissa. Sieltä tullessa, niiden sekopäisten pillerijuoppojen jorinoita kuunnellessa, sitä huomaakin olevansa melko vetreä kaveri. Onneksi tossa huostaanottomapissa ei lue mun muksuista mitään, vaikka kerran se liippas tosi läheltä. Fiuh! Aivan kuin luoti olisi hipaissut.


Saan olla siis todella tyytyväinen siitä, että mun nimeä ei ainakaan tuossa paskamapissa ole.


- No soittele sitten taas ensi kuun alussa uudelleen.


Kun sanon näkemiin ja suljen oven, mulle alkaakin halveksunnan sijaan tulla pahamieli tuon nuoren naisen puolesta. Se jaksaa vielä hymyillä, vaikka se istuu paikalla, jossa joutuu kuulemaan riipiviä tarinoita syrjäytyneiltä ja syrjäytetyiltä, juttuja kroonisesta rahapulasta, sairaskertomuksia, ja näkemään ihmisiä, joilta on mennyt kaikki itsekunnioitus ja arvokkuus. Se saattaa muuttua haukaksi, joka ei tunteile. Ei olis mikään ihme. Tai sitten se repeää, ei jaksa, uupuu.


Kelan täti puolestaan jaksaa jankuttaa kaikesta. Se nauttii vähän yli tonnin palkallaan siitä, että pääsee kyykyttämään. Sen käytöksestä, puhetyylistä ja pistävästä katseesta voi lukea, että se on aivopesty ajattelemaan, että Kelan massit on sen omia. Niitä pitää suojella kieroilta varkailta, sellaisilta kuin minä.


Nytkin multa puuttui joku vuokrakuitti ja sopimus, jotka ovat tuiki tärkeitä liitteitä, ennen kun ne voisi edes alkaa tiirailemaan mun asumistukipäätöksen jatkoa.


Paskat.


Terassilla ei ole enää läheskään yhtä lämmin kuin aiemmin päivällä, Keksäkin on naisineen kaikonnut paikalta, mutta vedän silti tämän yhden tuopin tässä, satoi tai paistoi, sillä tämä Mikon Saluunan terassi on hyvä paikka väijyä ihmisten liikkeitä Luoponraitilla. Helposti tulee bongattua tuttuja, saa seuraa. Ja mikä tärkeintä, nyt kun päivä on niin sanotusti pulkassa - tärkeät työt on hoidettu alta pois - voin suoda itselleni yhden oluen.


- Tuoppi, sanon tiskillä vuorossa olevalle Leenalle, joka hymyilee kuin arvaten, ettei se jää siihen, mutta mitä siitä. Nyt minä otan yhden oluen.










2. Kiikun-kaakun


Herään sohvalta, täytyy olla jo pitkälle yö. Päätä jomottaa, mutta känni ei ole kadonnut, ainoastaan muuttanut muotoaan nousevasta lennokkuudesta pöhnäiseen tokkuraan. Pöydällä on snakariruoan jämäpaperit, kaljapulloja, laseja ja isopino älppäreitä, joita me kuunneltiin Terhon ja Lassen kanssa illalla. Ei mitään mielikuvaa, milloin jätkät on kolistelleet tiehensä. Nyt alakerran naapuri on pistänyt omat ämyrinsä raikaamaan.


” Ounli van, jeeee...juu aar tö ounli van tu miii!”, kaksi äijää kailottaa. Ei voi kun hymyillä. Vittu mä tiedä sen alakerran Tiurun. Siellä se nyt rötköttää lähetystorilta roudaamallansa sohvalla ja hoilaa tuiterissa kaverinsa kanssa. Pahkaisissa käsissä niillä on tahmaiset viinalasit.


Saapahan sekin olla edes hetken onnellinen. Hetken verran, vaikkakin valheellisesti, se on irti arjestaan.


Sen arki on krapulaista tuskaa, samalla kun iskias säteilee viiltävää kipua pitkin kehoa. Huomenna äijä takuulla makaa sohvallaan tärisevänä ja hikisenä mummona, säikkyy rappukäytävän ääniä, eikä pysty katsomaan edes telkkaria. Ainoat paikat, joihin sitä ei satu, on hiukset ja kynnet.


Eli olkoon mies tänä yönä onnellinen, pitäkööt volyymit kaakossa ja kailottakoot kurkkunsa käheäksi, vielä kun voi, mies partaalla. Mulla ei ole ainakaan sydäntä soittaa moisen karkeloinnin takia kyttiä paikalle, sen puolen voi hoitaa joku muu, jos huvittaa. Tämän talon mummojen sydäntä lähellä on kyllä numero 10022. Se on niiden oljenkorsi.


Mielenkiintoista on että päivisin mummot ei kuule mitään, mutta kun on yö, niillä on mäyräkoiran kuulo. Eiköhän ne kytät sieltä kohta pihaan kaarra. Max puoli tuntia.


Mä en tiedä olenko välillä nukkunut vai en, tällasta vaiheiluhorrosta on kestänyt jo tunteja. Pian on aamu. Tiurun kämpiltä kuuluu silti yhä ajoittaista älämölöä. Kukaan ei kai sittenkään ole käynyt kilisyttämässä sen ovikelloa. Kukaan ei ole uskaltanut tai viitsinyt. Tai sitten äijä on tietämättään onnistunut pitämään sopivia taukoja, jotka ovat antaneet äreille naapureille mahdollisuuden saada jälleen unen päästä kiinni. Onneksi sillä ei ole kunnon bassovehkeitä. Todennäköisesti joku rupinen ghettoblaster-mankka, josta nyt ei kovin suurta ääntä edes irtoa. Ja onneksi, siis todella onneksi, se ei kuuntele räppiä, sillä sellaisiakin ääniterroristeja on tämän talon tuvissa aikanaan majaillut. Siinä olisi mennyt munkin sietokyky. Tollanen suomi-iskelmä nyt menee surkuhupaisana, mutta räppääminen riipii tosissaan.


Kaadan lasiin loput toisesta tänä yönä avaamastani 0,75 litran Twist-päärynäsiideristä. Se on sellaista helppoa yleislitkua kahdeksalla prosentilla. Sitä voi niellä pahempaankin darraan, ilman että ottaa heti ylös.


Aamuyö tässä kämpässä on kiertänyt omaa rataansa. Välistä olen torkahdellut, mutten muista nukkuneeni. En tiedä olenko väsynyt vai en, eikä paljon kiinnosta.


Tämä asunto on vitun loukku. Muistojen hautausmaa. Mun päästävä vähän vitun äkkiä täältä pois.


Tämä oli kerran meidän koti. Nyt se on perkele kuin mikäkin autiomaja, jossa seinät lahoaa käsiin ja jossa äänet ja jopa ajatukset kaikuu!


Kaikki huonekalut, pienet tavarat ja taulut Jaana vei sen saatanan rekkakuski-löytönsä kanssa vittuun täältä ja jätti mulle säälistä sohvan, pöydän ja telkkarin.


Isken nyrkillä pöytään. Jaana perkele minkä teit!


”Jumalauta!!”, karjun ja parahdan hillittömään itkuun. Se on parasta nyt vain tyytyä tappioon. Et sinä Tarmo Wagner ole mikään mies. Ei susta ole mihinkään isän rooliin. Ymmärrä jo, kortit on lyöty pöytään ja sun käsi on tyhjää täys! Paskaako sinä täällä vielä säälikännejä vedät ja kämmäilet. Anna lapsellesi kunniallinen isä.


Tapa itsesi.


Näytä kerrankin, että susta on kantamaan vastuuta. Näytä, että kannat tappion niin kuin mies. Parannat monen elämää, jos suosiolla lopetat ton säälittävän rimpuilemisesi. Vai uskotko tosiaan johonkin saatanan 'täältä vielä noustaan' -paskaan? Kai sinä, aikuinen mies, osaat erottaa sadut tosielämästä? Jos todella luulet, että sun kaltainen pieni mulkku, luihu, kädestä suuhun elävä pikkupaska parasiitti pääsee johonkin suuntaan tästä niin mikäköhän suuntaan se olisi? Olisikohan kenties alaspäin? Kyllä vaan, kerrankin osaat vastata rehellisesti. Sun elämäs kusee vimmatusti alaspäin, eikä sulla ole koskaan mitään muuta tietä, kun nöyryyttää itseäsi enemmän ja enemmän ja enemmän. Ajattele nyt lapsiasi, perkele! Luuletko, että niistä on hauskaa kuulla koulussa, kun niitä ilkutaan sun urpoiluiden, etukenokaatumisien ja toilailuiden takia? Löydän varastosta, kaikkien sikin sokin viskottujen hylättyjen rättejen, rikkonaisten lelujen ja pizzalaatikoiden, purkkien ja purnukoiden seasta, oranssia, muovista köyttä. Vittu tässä mitään puhelinsoittoja, kirjeitä tai viimeisiä kyyneliä tarvita!


Nyt pistetään lamput kii. Ampuisin jo, jos ase olisi käsillä, padadam!


Itken, mutta se on vain turhaa itsesäälillistä nyhräämistä, jonka osaan vetää sivuun, samalla kun laitan köyden lampunkiinnikkeeksi tarkoitettuun kattokoukkuun. Ehkä tämä on tukevampaa, miehen kestävää tekoa, toisin kuin se silloin Punavuoressa, ajattelen katkerana. Kyllä ne löytää mut, hajusta. Tosin täällä kyllä haisee entuudestaankin paska, joten niiden pitää vain osata erottaa mädänlihan ja paskan löyhkä. Otan keittiön pöydällä olevasta puolinaisesta 0,5 litran Leijona viinasta huikat. Ja sitten ei muuta, kun köyttä kaulaan. Nä-ke-miin, ensi kertaan, kusiaivot!


Vitun puhelin. Nyt, juuri nyt kaikista perkeleen maailman vitun paska hetkistä, sen pitää alkaa soida.


Se on Lasse.


- No mitä?! kysyn peittämättömän ärtyneenä.


- Heräsitkö?


- En vaan olin juuri kaulakiikkuun menossa.


Se ei tietenkään usko, vaan naurahtaa kuivakasti. Sitten se esittää asiansa, minkä saa selville jo pelkästään sen epävarmasta äänen väristä. Kiertelee ja kaartelee, valittaa haperoa oloaan, muttei kysy suoraan, joten pyydän sen mun luo parille korjaavalle. Vaikka mä kyllä nuo parit korjaavat tiedän. Vittu parit korjaavat päivät.


- Eilen tuli kuitenkin suuressa nousujohdanteisessa ostettua Alkosta kolmella, neljällä kympillä eksoottisia makuja maailmalta – olutta, viinaa ja siideriä. Kyllä niistä aina siivu kaverille löytyy.


Itsemurha on peruttu, mutta vain toistaiseksi.


Mutta muista, Tarmo, vain siksi, että autat kaveria, ei siksi että olisit jotenkin tähdellinen jätkä. Älä yritä kiemurrella tästäkin jutusta pois. Sä tiedät, että ilman sun kaltaisia luusereita maailma on parempi paikka kusipäille.










3. Valoa syksyyn


Kun Lasse tulee luokseni kylään, on mieleni jyrkkyys ehtinyt jo hieman laantua.


Jätkällä on selvästi täpinät ja se sähähtää jotain epämääräistä kenkiä riisuessaan. Toivotan hänet tervetulleeksi ja huomaan kuinka vuolaasti puheeni soljuukaan. Lasse ei jää kuuntelemaan vaan töksäyttää rähmäisellä äänellä miltei uhkaavan sävyyn:


- Niin oliks sulla sitä juotavaa?!


Sen täpinät saan pois parilla terävällä ja pian siltäkin alkaa irrota puhetta. Alakerran äijä taitaa olla jo untenmailla, lopultakin. Tosin ei tämän talon mummot musiikilta säästy, sillä vahtivuoro on vain vaihtunut nyt vuorostaan mulle. Ja kylläpä vanha AC/DC potkii hyvin! Bon Scott ei jätä epäilyjen varaan mitään, kun T.N.T. tykittää kaiuttimista.


Kumpikin meistä huomauttaa lähes yhtä aikaa toisilleen, että jos nyt ois ämmät sössimässä nurkissa, niin tätä high voltagea - muun muassa -, ei kyllä saisi kuunnella, ei ainakaan tähän aikaan aamusta. Sellaista alistamista me molemmat olemme tahoillamme saaneet sietää! Nainen pilkkoo miehen mielen ja jokaisessa uroossa asuva villimies saa korkeintaan kerran viikossa kymmenen minuutin ajan tulla ulos ja silloinkin pitää olla hipihiljaa, ettei lapset herää. On se mahdoton kuvio pistää mies ja nainen saman katon alle, kun toinen laatii kaikki säännöt. Siinä pakostakin repee ja sitten rupee helposti leikkimään pullonpiilotusta.


Kaikki mun ja Jaanan pikkuriidat rakentuivat juuri nalkutuksesta, piilopulloista, myöhästymisistä ja pistävistä katseista. Ja tietysti laskuista. Sen piti tilata mun nimissä jotain nenäkarvanpoistolaitetta ja totta kai se unohti maksaa laskun. Sitä masiinaa ei kai vieläkään oo maksettu, mutta paskanko väliä tuolla nyt on. Aina kun me riideltiin, niin mä sentään yritin rakentaa sovintoa, samalla kun Jaana vaan lisäsi bensaa tuleen. Sitten se otti niin perkeleen tosissaan, jos vähänkin sattui jokunen ylilyönti. Tuntui välillä, ettei ois hengittääkään saanut.


- Mä vaan ihmettelen, että mitä vittua sä märehdit yhä tässä samassa kämpässä? Lasse avaa. Oikeassahan mies on. Vittuako täällä luuhaamaan. Aika aikansa kutakin ja tästä läävästä aika on ajanut ohi. Täällä loppuu happi. Täällä kaikkien muistojen ja ylettömän sotkun keskellä ei järki luista. Ja käytännössäkin, mitä minä, yksinäinen mies teen kolmella huoneella?


- Totta, sanon mutten katso Lasseen. Olen vain niin vitun jumissa, kuin joku auton valokiilaan halvaantunut jänis.


- Se yks Hautala on muuttamassa siitä Kulotie nelosesta...


- Aijaa…onko?


- Joo, joo tää on varma tieto, kaksio B-rapusta. Susta tulis komeesti hyvä ”B-rapun” mies... Vitsi kantaa ajatuksena pidemmälle ja heti kun kello on yheksän, päätän soittaa isännöitsijälle ja kysellä tätä vapautuvaa kämppää. Mulla on hyvät tsäänssit saada se, sillä osoite ei ole niitä kaikkein halutuimpia, vaikka sitä taloa on rempattu ja paskaporukkaa lempattu pihalle ja niin pois päin. Siitä on pahat sanat kiertäneet tässä kylässä. Jokainen tämän paikkakunnan litran päivässä kahvia litkivä juoru-ukko ja -akka tietää kertoa tuosta talosta jotakin vähemmän ylevää. Ja onhan siitä kirjoitettu paikallislehdessäkin useampi palstamilli 'hui kauhistus' -tyyppisiä juttuja. Milloin on joku heilunut kirveen kanssa, milloin delannut rappukäytävään ja sitten on tietysti se parvekesurmajuttu, josta koko kylä jaksoi kohista kyllästymispisteeseen saakka. Se oli eräiden tärinäjuoppojen välien selvittely. Tapahtui pari vuotta sitten. Taloa rempattiin, eikä parvekkeissa ollut kaiteita. Siispä kuten arvata saattaa, eräs vähemmän vieraanvarainen, oluitaan pölliviin vieraisiinsa tympääntynyt raivoperse heivasi kaksi miestä asuntonsa parvekkeelta alas. Toisesta kerroksesta suoraan pihamaalle, mikä ei välttämättä ollut helmikuussa kovin pehmeä putoamispaikka. Ei, vaikka tulisi kuinka rentona alas. Jäiselle pihalle. Toinen parvekkeelta pudotettu kuoli ja toinen vammautui. Tämän muotoisena se juttu mun korviin kantautui. Mutta sattuuhan sitä. Ei nyt moisen jutun takia pidä mustamaalata koko taloa. Ja sitäpaitsi, jos mun pitäis jäädä tähän loukkuun vielä pidemmäksi aikaa, niin mun täytyisi olla täydellinen masokisti, että mä viihtyisin paskani keskellä. Jos mä tähän luukkuun, muistojeni hautausmaalle, jäisin veivaamaan, niin todennäköisesti mä veisin mun tän aamuisen paskasekoiluni loppuun asti. Parempi antaa itselle mahdollisuus, vaikkakin pikkuriikkinenkin valonpilkahdus. Varmaan voisin pyytää lapsetkin uuteen asuntoon. Nythän ne ei ole meidän eron jälkeen käynyt kun pari kertaa. Ja se on aika vähän, kaksi vaivaista kertaa kolmen kuukauden aikana. Siinä sitä tuntee itsensä isäksi! On niiden tosin pitänyt tulla, mutta joko mulla on ollut muuta tai sitten Jaana on mököttänyt stadissa, eikä ole ehtinyt niitä tuomaan. Ei sillä tosin olisi suuria vaikeuksia niitä tuoda, vaikka onkin vain kampaamoapulainen. Kai niillä kampaamoapulaisillakin sentään viikonloput on. Sen isä asuu täälläpäin, joten sillä kyllä on tukikohta mihin majoittautua, jos se vain vaivautuisi tulemaan lasten kanssa maisemiin. Mut onneksi sen faija sentään ei ihan holleilla asu, vaan Hoijalassa. Sinne on sopivat seitsemäntoista kilsaa matkaa, niin ettei tarvitse ruokakaupassa törmätä irvistelemään toisillemme. Parempi niin. Sen äijän kanssa tulin toimeen tasan siihen päivään asti, kun Jaana lähti. Sen jälkeen mä oon nähnyt sen kerran S-marketissa, se meni hyllyjen taakse mua piiloon. Ja se vitun vekkuli, Rekka-Reino, jumalauta on siinä perkeleen ihminen, jolle voin toivoa vain koko perseen kattavaa anaaliherpestä. Saatanan rekkakuskin mulkero asuu nyt mun lasten kanssa mulkosilmineen.


Mun syke alkaa nousta välittömästi, kun edes mietin sitä jätkää. Alan vaahdota Lasselle tästä rekkakuskin ääliöstä, mutta se ei erehdy heittämän löylyä mun kiukaaseen, toppuuttelee sen sijaan.


- Mitä sitä miettimään, kusipää mikä kusipää. Kello on muuten jo yli yheksän, kai sä voit jo soittaa sille isännöitsijälle.


Jos kytät nyt puhalluttaisivat mut, ne toteaisivat, että mun alkoholin seassa on myös tilkka verta, mutta se ei vaikuta mun supliikkiin puhelimessa. On meinaan sen verran etukenokännin merkki, jos humalan voi kuulla puhelimessa, vaikka kuinka yrittäisi skarpata.


- Tarmo Wagner tässä, huomenta..., aloitan.


Hyvä, saan blokattua hikkani pois linjoilta. Puhe ei takkuile, vaikkakin on melko sekavaa ja turhan nopeaa. Ei se mitään. Viesti menee silti perille. Se lupaa soittaa mulle ens viikolla. Bravo. Hyvä syy vetää kännit. Lopulta, siis luojan kiitos lopulta päivät tässä läävässä on luetut. Ihan kun pääsis linnasta.


Maljat kilisee ja levysoittimesta raikaa The Who by Numbers-levy, kun ovikello soi. Pärähdän keittiön tuolilta muitta mutkitta avaamaan, ilman, että edes katson ovisilmään. Vasta kun avaan ja tajuan, että se on Terho, käy mielessä, että kellonsoittajina olisi yhtä hyvin voinut olla kytät. Terho kirii meitä hyvänkokoisilla viinapaukuilla ja pian koko poppoo on samassa tuiterissa. Siitä on hyvä lähtee ottamaan hieman happea ja ostamaan lisää olutta ABC:lta. Sillä vaikka tämä läävä nyt monen maljan kautta näyttää siedettävämmältä, jos ei nyt sentään täysin uskottavalta ihmisasumukselta, niin ulkona on aurinko järjestänyt meille täydellisen intiaanikesäpäivän.


Pihalla naapurin silmälasipäinen, nuori, halpahallin tuulipukuun pukeutunut äiti kauhistelee meitä silmillään ja imee silmät pullistellen röökiään niin kuin se olisi viimeinen vapauden lähde minkä se voi saada tässä maailmassa. Tai oikeammin maailmassa, jonka pohjamutiin se on takertunut kolmen kävelevän ja yhden vaunuissa olevan taaperonsa kanssa. Ei käy kyllä kateeksi totakaan ämmää.


Tämä meidän kolmikko tässä voi kyllä olla hieman höysteessä, mutta on meissä sentään jotain positiivista, toisin kun mulkoilijoissa, jotka hissukseen elävät kehdosta hautaan, ilman hurmosta, ilman kapinaa, ilman tunnetta. Toisin kun ne, me ei pelätä elää. Poikamiehet.


On se suorastaan kihelmöivää, siis kaikista miinuksista ja pyykkäämisen opetteluista huolimatta, olla taas poikamies. Vapaa rakki.


Heti mun talolta näkee Koivulan kioskille. Paikalliselle anniskelupisteelle, jonka toinen puoli on kuin mikä tahansa kioski ja toinen puolestaan pieni, keski-ikäisten miesten baari. Baari, joka on miesten versio niistä kylän kahviloista, joissa ammattijuoruajat päkisevät päiväsaikaan, taivastelevat muita ihmisiä. Etenkin meidän kaltaisiamme.


Kioskin edustalla on ryhmä alta kymmenvuotiaita koltiaisia tekemässä karkkiostoksiaan. Takana on pieni, aidattu terassi, missä muutama äijä heittää tikkaa. Ilmat antaa siihen jo myöten. Tunnetaan kyllä nuo äijät, sillä kaikkihan täällä on tuttuja, tavallaan.


Tuttuja ollaan tai ainakin tutuiksi tullaan, kioskin kalja-kahvi-linjastolla. Moikataan kun nähdään.


Jaetaan mielipiteet iltapäivälehtien lööpeistä. Pähkäillään sunnuntai-iltoina tietokilpailukysymyksiä. Joillakin näistä on vieläkin syvemmät siteet toisiinsa – kutsuvat kylään, saunovat yhdessä. Siihen asti ei mun kaveruus kioskin kantaporukan kanssa ihan yllä, eikä ole syytäkään. Hyvä näin.


Kovaäänisin tikanheittäjä on selvästi kekkulissa, eikä ihme, sehän on Kiljunen. Se tapaa olla kännissä, vaikka töissä käykin. Jos se ei ole töissä, niin se on kioskilla tai kalassa. Yleensä kioskilla. Äijien äänet kertoo, että käynnissä on pieni kina, liittyy ilmeisesti tikanheiton pisteiden laskuun. Harmitonta läppää.


- Eiköhän sitä vois tossa Vuorimajassa piipahtaa, Lasse sanoo ja minä ja Terho nyökätään. Miksipä ei. Tottakai voisi. Ilman muuta.


Koivulan kioski, jota yleisesti kutsutaan Vuorimajaksi, koska se on mäellä, on monessa suhteessa ainoita aitoja paikkoja, joita on näillä main jäljellä, Mikon Saluunan lisäksi. Sen pääasiallinen rooli lienee olla yksinäisten miesten sosiaalisen elämän keskus, henkireikä. Moni tulee kahville, useampi oluelle, Veikkaus saa osuutensa ja kuten kerroin, kuulumiset ja juorut vaihdetaan. Ymmärtääkseni näiden herrojen juoruhammas on kuitenkin huomattavasti hillitympi kun keskustan kahviloissa päivittäin puolitoista litraa sumppia litkivien setien ja tätien. Tietysti Oskunkaarteen mummot ovat tehneet Koivulan kioskista tekaistuin perustein lukuisia valituksia, niille kun on tyrmistyttävä kauhistus, että tällainen putiikki on ylipäänsä olemassa, jopa lähinaapurissa! Tyypillistä mummovaltaa, jolle ei auta kuin kohauttaa harteitaan. Pian niiden katkeruus on poissa, kun makaavat haudoissaan multaa suussa, hyvä niin.


- Kato Vaakneri, mitäpä kuuluu?


- Eipä kai tässä mitään sen kummempia, vastaan Väiskille, joka tapansa mukaan kysyy aina mun kuulumisiani jo heti Vuorimajan ovensuussa, missä se tapaa olla tupakoimassa. Väiski pitää mua ja itseään jotenkin saman alan miehinä, kun molemmat meistä kirjoittaa. Tai ainakin kirjoitti. Se juo kahvia, syystä että viinalla sillä meni hommat perseelleen. Fiksu tyyppi. Pahimpaan putkeensa se laski Simpauttajan 'Hojo, hojo!'- hokemaa huutaen kalsareillaan lasten kanssa mäkeä. Siinä touhussa tulee pienellä paikkakunnalla leima otsaan ja pysyy. Mutta lataamon, AA-kuvioiden ja muutamien selvien vuosien jälkeen se on saanut pestyä häpeätahrojaan ja on nyt sitten otettu vastaan, ainakin Koivulan kioskilla. Ihan oikein, eihän kukaan ansaitse osakseen iäksi yhteisön häätöä ja häpeän viittaa harteilleen. Sitä paitsi kirjaimelliset kalsarikännit on musta pienempi paha kuin toisten teutarointi aamukolmelta nakkikioskilla. Mutta sitä siedetään paremmin. Se on niin yleistä. Vittu mitä miehiä tämäkin maa tuottaa. Kuvittelevat olevansa mahtavia tosimiehiä, mutta kun hieman raaputtaa sanansäilällä ne on pelkkiä mikkihiiriä. Ajatellaanpa sellaista tilannetta että, minä Tarmo Wagner, vaikka menisin herkkänä poikana lausumaan esimerkiksi Gandhin rauhan sanoja väärälle naamalle ja tämä kuumakalle kumauttaisi mua nyrkillä päin kasvoja ja multa tulisi verta nokasta niin, että itkisin ja lähtisin kotiin, niin kyllä vaan moni tosimies taputtaisi tätä pugilistia selkään, tarjoaisi oluenkin. Mutta jos kyseinen nyrkeillään riehuva tekisi saman teon, löisi mua nenään toisin seurauksin, niin, että mun nenä ruttaantuisi aivoihin asti, niin nämä kevyemmässä tapauksessa selkään taputtelevat uroot olisivatkin sitten jotain tyyliin 'hui kauheeta! Sinä olet tappaja, en minä voi sun kanssa missään tekemisissä olla, ei, en minä tuollaista hyväksy.' Vittu mitä pilipaliaivoja. Siis antaa olla ihan jämpti, joko sitä hyväksyy lyönnin, oli sillä mitä tahansa seuraamuksia, tai sitten sitä ei hyväksy lyömistä ollenkaan. Ei sitä voi ihannoida väkivaltaa ja toisaalta karsastaa väkivaltaa, josta joutuu kantamaan vastuun. Josta voi tulla oikeesti paha mieli.


Lasse näkee musta, että mä olen vajonnut ajatuksiini. Me istutaan samassa pöydässä muiden miekkosten kanssa ja Lasse on ostanut meille oluet. Mä en ole ajatuksiltani ehtinyt ottamaan vielä huikkakaan, enkä puhu kenenkään kanssa.


- Mitäs sä Tarmo taas oikein manailet mielessäs?


- Ei tässä mitään…


- Ei tässä mitään, ei tässä mitään, ja paskat. Jätkä näyttää taas siltä ku joku vitun kaimaani ois sua perseestä puraissu, perkele, koetas nyt piristyä vähäsen!


Terho on toisessa pöydässä, mutta koska terassi on pieni, kaikki on tavallaan samassa ringissä. Musiikkimiehenä siltä tivataan – jälleen kerran - jotain musiikkiin liittyvää triviaa. Luulis, että miestä alkaisi pikkuhiljaa risoo nuo kyselyt siitä kummalla kädellä Jimi Hendrix soitti kitaraa ja sellaiset 'tiedätkö minä vuonna Juice Leskinen levytti ekan kerran' -jutut, mutta se on hyvässä nousuhumalassa ja puheen sorina, ei niinkään sen sisältö, näyttää olevan sille itseisarvo. Terhoa vastapäätä oleva lähes parimetrinen jätkä, jonka nimeä en ikinä muista, on selvästi liikkeellä jo toista tai kolmatta päivää. Se on ihan vitun kusiaivo, jonka jutut on aina itseään toistavaa paskaa.


Sen junnaavuus on aika häiritsevää, eikä sillä kovin kummoisesti leikkaa. Silti se jaksaa julistaa. 'Minä kuule tiedän aika paljon musiikista, aika vitun paljon', se sanoo höltynein huulin etusormi pystyssä Terholle. Hyvä sille. Mutta jos tietää jonkun verran Popedasta, ei tarkoita, että tietäisi musiikista paljon. En kuitenkaan viitsi valistaa sitä asioista, sillä se on edelleen lähes pari metrinen humalikko. Jos mies on suurikokoinen tai nainen erityisen nätti, niin ne monesti luulee, että se oikeuttaa ne sanomaan ihan mitä tahansa. Ainakin ne usein, etenkin kännissä, käyttäytyy niin.


Lasse vänkää jostakin vitun autonmoottorin tilavuuksista parin eläkkeellä olevan taksisuharin kanssa. Asiahan ei sinällään kiinnosta mua vitun vertaa, mutta ripottelen sieltä täältä, todennäköisesti Tieteenkuvalehdestä vessanpöntöllä lukemaani knoppitietoutta kehiin, jotta voin osallistua Lassen kanssa, taksimiesten ihaileman Mersun tölviäisiin.


Taivaalta putoaa pöydälle pisara. Samalla, kun varkain huomaan syystuulen voimistuneen niin, että se jo uhkaavasti riepottelee viereisen lastenpuiston koivujen lehtiä. Uumoilen ääneen, että olisi parasta vetäytyä sisätiloihin, ennen kun sade tästä voimistuu, mutta ei nämä mitään usko, eivät inahdakaan, ennen kun sade alkaa toden teolla ropista.


Kun ulkona vihmoo sadetta, sisällä on kotoisaa. Lähes kymmenen äijää täyttää Koivulan kioskin sisätilat hyvin, tänne ei paljon enempää ihmisiä mahtuisikaan. Sade ropisee mukavasti peltikattoon ja ihmiset, lukuun ottamatta tätä yhtä kaksimetristä musiikista lähes kaiken tietävää älykköä, ovat jokseenkin vaiteliaita. Aivan kun he äkkiä ymmärtäisivät pienuutensa kaikkeudessa.


- Se alkaa olla ny olla kesä pulkassa. Kohta tässä turinoidaan pipot päässä, toista tai kolmatta kahviaan juova Väiski toteaa. Se on varmasti oikeassa, talven tuloa ei voi estää. Säillehän me ei mitään voida.










4. Jemina


Aamulla oli vaihteeksi melkoinen koistinen.


Pahinta koko hommasta teki, ettei eilen tullut juurikaan syötyä. Mitä nyt kioskilla joku lihapiirakka kahdella nakilla, mutta muuten olin edennyt pelkillä suolapähkinöillä ja oluella. Me kollattiin illalla Lassen vaatimuksesta Terhon luona jotain vanhaa Turhapuro-filmiä, mutta taisin olla sen verran tuiterissa, että se raina meni vähän sivusuun. Hyvä, että ne edes myivät mulle ABC:lla, sillä onnistuin sähläämään kassajonossa ostokseni suoraan korista lattialle. Tässä tapauksessa mulla oli onnea, sillä ostin tölkkejä ja vältyin siis lasinsirujen huomiota herättävältä kilinältä, jonka jälkeen mulle ei ainakaan olisi myyty mitään. Onneksi siellä oli myyjänä joku nuori tyttö, joka ei uskaltanut kuin nyökätä mun vakuutteluille, että se oli vain 'tekninen kömmähdys'. Siellä tuntuu muutenkin olevan joka kerta aina uusi myyjä. Porukka vaihtuu siinä putiikissa tiuhaan, eikä ihme. Paikan pomo näyttää juuri sellaiselta pikku hintiltä, jonka alaisena ei varmasti ole erityisen letkeää olla, plus paskat palkat ja kolmivuoro. Eihän sitä kauan jaksa. Olla siinä tiskillä ja palvella jatkuvalla syötöllä kahdeksan tuntia päivässä ärtyneitä kyräilijöitä. Ei sellaisessa pyörityksessä paljon viidentoista minuutin paussit rentouta. Toisekseen oli hyvä veto, että menin yksin sinne ABC:lle, Terho ja Lasse olivat ihan vitun jumissa. Nää kaksi tumpeloa siinä polttelivat norttia ja vaiheilivat, joten läksin omiin nimiin. Onneksi lähdin, sillä se oli johdatusta. Siinä yksin toikkaroidessani kohtasin tupakkakopissa tamperelaisen nuoren neidon. Muistaakseni olin jotenkin maanitellut sitä, kun se näytti yksinäiseltä ja pyynnöksi muotoilemallani vaatimuksella sain sen pelaamaan mun kanssa pelikoneella pari erää Trivial Pursuitia. Se on laji, jossa mä olen useampaan otteeseen onnistunut näyttämään kynteni ja niinpä tämäkin nuori kaunotar luullakseni vaikuttui mun tiedoistani. Ei moni jässikkä tiedä missä on Port Moresby tai ne sanoo, ettei niitä kiinnosta, mutta oikeasti ne ei tiedä ja siksi on parempi sanoa, ettei niitä kiinnosta, koska jos ne sanoisi ettei ne tiedä, ne olisivat rehellisiä, ja se ei taas tippaakaan kuulu heidän luonteeseensa. Se oli selvästi imarreltu siitä, kun kerroin, että Sumatralta oli löydetty uusi kissaeläinlaji ja sanoin, että se itsekin on harvinainen, kaunis kissa. Kommentti sai sen hymyilemään ujosti. Hymyssä oli jotain kipinää. Mä annoin sille liekkiä tupakkaan. Kuvat tulee pieninä, kiusoittelevina paloina. Ihmeellistä, mulla ei ole yhtään syyllinen olo. Se on suorastaan taivaan lakien vastaista, sillä krapulassa kaikilla on poikkeuksetta syyllinen olo, oli ne sitten kuinka syyttömiä tahansa.


Jemina. Se se oli.


Ei sellaista nimeä, niitä säihkyviä, viattomia mutta samalla kiusoittelevia silmiä ja vaaleita, kihartuvia hiuksia voi unohtaa. Ei. Ei edes siinä kunnossa.


Mulla on edessäni tajuton verenpurkaus, joka tekisi mieli läväyttää käsiin, pyörittäen päänsisäistä pornofilmiä Jeminasta. Mutta ei. Maltan. Sillä se veisi viimeisetkin voimat ja muutenkin jo yököttää. Pitäis aina muistaa syödä. Jos ei syö, niin kärsii koistisensa kahta kauheampana. Onneksi taivaan kiitos, mulla on olutta jääkapissa. Se antaa struktuuria mun haavoittuneelle psyykelle. Kylpy on nautinnonlähde, erityisesti kun seinän vierustalla on kylmä, avattu olut. Tämän paskaisen sotkukämpän ainoa lempeä paikka on kylpyamme. Vaikka tämänkin huoneen ainoa kaappi on täynnä Jaanan vaatteita, ei ne tunge tällä yhtä irvokkaasti esiin, kun muualla kämpässä. Vittu mä kyllä inhoan noita rättejä! Niitä pursuaa joka komerosta, hyllystä ja kaapista. Ne riipii mun mieltä kaiken aikaa. Ajattelin tosin, että poimin jokaisen sen paskaisen pikkuhousun noista jätesäkeistä, joita on varmaan tyyliin viisi ja alan myymään niitä kahdenkymmenen euron kappale hintaan super-smegma-pervertikoille ympäri Suomen. Mä uskon, että Jaana on jättänyt noi vaatteensa lojumaan tänne tahallaan. Se, vaikka yrittääkin puhelimessa olla muka niin vitun sovitteleva, selvästi nauttii, kun mä joudun kärsimään. Toivottavasti se kämppähomma onnistuu. Se olisi suotavaa. Mä olen ollut tässä loukussa jo liian pitkään. Jos on mihinkään feng shui-hommiin uskominen, niin mun kämppä lienee niiden oppien mukaan henkiseltä viihtyvyydeltään sama kuin asuisin rottienkin karttamalla kaatopaikalla. Ei tähän sotkuun viitsi lapsia pyytää. Se ois jo vähän noloa. Saatana, isi asuu rottana torakkaluolassa, perkele.


Viimeksikin kun ne oli mun luona, niin Lumikki ei selvästi viihtynyt. Se oli vaan kiltti mulle, eikä sanonut sitä ääneen. Mä näin kuinka se yritti kuitenkin olla, niin kuin asiat olisivat olleet ok, vaikka sen pässikin näkee, että millään muotoa tästä kaaoksesta ei voi käyttää laatuluokitusta 'ok'. Mulla ei ole edes keittiön pöytää, mikä pakotti mut leikkimään lasten kanssa japanilaista, istumaan lattialla tyynyllä ja käyttämään pahvilaatikkoa ruokapöytänä. Toivottavasti Henri ei myöhemmin muista näitä aikoja. Tai kuka tietää, ehkä se maksaa itsensä joskus 25 vuoden kuluttua kipeeksi hypnoositerapiassa, kun se käy läpi elämänsä traumoja. Mä osaan kuvitella, kun se silmät rentoutuneena kertoo terapeutilleen kipeistä muistoista tyyliin 'nyt mä olen isin luona...mä olen yksivuotias...isi on surullinen, mutta se ei halua näyttää sitä. Sillä on siideripullo piilossa, me syödään pahvilaatikon päältä makaronilaatikkoa. Isi suuttuu, kun mä sotken mun paitaani ketsupilla...'


Puhelin soi. Mä säpsähdän kylpykuplien keskeltä, kuivaan itseni nopeasti Che Guevara-pyyhkeeseen ja katson kuka häiritsee. Toi numero näytöllä ei sano mulle mitään. Mietin, hetken viitsinkö vastata, mutta olkoon, kai mulla on sen verran munaa, että osaan sanoa ’ei kiitos’ lehtikaupustelijalle.


- Tarmo Wagner...


- No täs on Jemina moi...


- Ai..,terve, mitä kuuluu?


Ohhoh! Valtavaa. Se soittaa! Mä läiskin jo samalla mun halpaa axemerkkistä partavettä kasvoilleni, jotta saan hieman maskuliinista tuoksua. Se auttaa tässä tärkeässä puhelussa.


- Ei tässä mitään, mut mitä sulle kuuluu? Sulla oli viimeks aika villit jutut, se sanoo ja näen kuinka se hymyilee ja keikistelee.


- No joo, ei pidä ottaa tavaks. Toivottavasti et häiriintynyt mun häiriintyneistä jutuista, ainakaan liikaa.


- Eihän siinä nyt mitään, hassu olit. Niin, mä ajattelin sitä kahtatoista euroa…


- Siis että mitä...


- Niin eksä muista, sähän lainasit mulle ne kakstoista euroa.


- Ai juu, totta, niin mitä...


- Että kun mun piti laittaa ne sun tilille, mutta nyt näyttää siltä, että mä oonkin taas tulossa Järvisaloon ens viikolla, niin mä oisin voinu antaa ne sulle käteenkin.


- Tottakai se käy. Mielummin niin, sanon, vaikka tietysti herrasmiehenä mun olisi pitänyt kieltäytyä ottamasta sen rahoja, mutta taktisesti ottaen on parempi ottaa ne rupiset kakstoista euroa. Sehän takaa, että pääsen varmistamaan, oliko se todella niin näpäsäkkä kuin ajattelen. Ainakin sillä on hieman käheä puhelinseksiääni.


- Nähdääks me sitte siellä ABC:llä?


- Eiku tuu meille …tai siis mun luo. Mä voin keittää kahvit...


Homma pelittää! Tarmo, sä olet mies! Mitä joistakin Jaanan riippurinnoista, kun kaunis, nuori neito tarjoaa seuraansa. Tämä on perkele germaanisroomalainen valloitus! Taas kerran käskynhaltijana. Isket halpaa partavettä poskiisi ja heräät. Ne rakastavat sua. Ei se ole sattumien summaa, että sinä kaikista maailman ABC:llä kävijöistä blokkaat timantin. Nyt ei muuta kuin kukkaostoksille. Tai osta sille kynttilä. Näyttävä. Ajattele, niitä ruusuisia aamuja, kun heräät sen viereltä. Sillä on hieman ronkelo olo ja se käy ensin parvekkeella tupakalla, jonka jälkeen se haluaa suihkuun. Kuvittele sen kainostelevaa katsetta. Mutta sun kanssa se on turvassa. Se kutsuu sua kullaksi. Voit valita sille musiikkia. Se innostuu. Nauraa. Hymyilee. Iltapäivällä se haluaa sut sen sisään. Se kiittää sua sun tekemästäsi erinomaisesta pasta garbonarasta.


Sä oot pippuria. Se on timantti.


Innostun siivoamaan pitkästä aikaa. Pakkohan se on. Tätä sotkua on nähty jälleen riittämiin. Kehtaakin Jaana lähteä litomaan ilman, että vaivautui edes pöytää pyyhkimään! Otan mustan, 90 litran jätesäkin ja alan latoa sen hepeneitä siihen. Vielä mä syötän nää ryysyt sille. Tai sille sen vitun rekkakuskille.


Kun avaan jääkaapin, mua tervehtii neljän Karhu-tölkin iloinen vartiopatteri. Niillä lähtee. Ja kasvislokeroon on jäänyt, muistaakseni Terholta, siivut kolmen tähden jallua. Sen on täytynyt olla aika tööt, ei se muuten tuollaisia unohtele.


Sitten tarvitaan mieltä nostattavaa musiikkia! Kyllä on ihmeellistä mihin joku sansibarilainen poika äänellään pystyy, Freddie Mercury. Hei herätys haloo, herra alakerta. Nyt on palokunta orkestereineen paikalla.


” All you need is Radio Ga-Ga, radio Goo-Goo...!”


Kaikkien Jaanan ’tahtoo olla kaupungin paras kullin nielijä’-vaatteiden seasta osuu silmiini mun pikkutakki. Vittu Gentleman Jim, perkele! Tästä aletaan muokkaamaan uutta Tarmoa. Näen itseni Jeminan kanssa käsikkäin kylillä. Samalla ne kuuskymppiset vaahtonaamat voi runkata perseellään, kun ne eivät enää keksi ilkeäsävyisiä juorua musta.


”...you had your time, you had the power, you’ve yet to come your finest hour. Radio”. Hetken kuunneltuani, avaan teeveen, jospa vaikka olisi maailmalla tapahtunut jotain mullistavaa. Vaan eipä ole, ei. Studiolla joku on keksinyt laittaa pyörimään jonkun ikivanhan sarjan. Mämmiä silmille. Miksi ne nykyisin, ei ennen, näyttää aamusta lähtien vanhoja brittiläisiä sarjoja telkkarista? Onko kansa kohmettunut koteihinsa, koska yksin mummot ja mummoutuneet ei voi olla perusteltu syy tällaisten romanttisten löperöiden suoltamiseen. Pumpulia aivoille. Laitan mikrolasagnea, vaikkei ole nälkä, ja valmistaudun seuraavaan siirtooni. Kioskin kautta.

